సిసిఎల్‌-6 ఫైనల్‌లో
తెలుగు వారియర్స్‌ విజయం
హైదరాబాద్‌ : సెలబ్రిటీ క్రికెట్‌ లీగ్‌లో డిఫెండింగ్‌ చాంపియన్‌ తెలుగు వారియర్స్‌ ఫైనల్‌లో కర్ణాటక బుల్డోజర్స్‌పై విజయం సాధించింది. దీంతో తెలుగు వారియర్స్‌ రెండవ సారి విజేతగా నిలిచింది. ఉప్పల్‌లో జరిగిన ఫైనల్‌ మ్యాచ్‌లో 208 పరుగుల భారీ టార్గెట్‌ ఛేదనకు దిగిన అఖిల్‌ అక్కినేని సారథ్యంలోని తెలుగు వారియర్స్‌ జట్టు ఒక వికెట్‌ మాత్రమే కోల్పోయి 17.4 ఓవర్లలో 211 పరుగుల టార్గెట్‌ను ఛేదించింది. ఓపెనర్లు సచిన్‌ జోషి 49 బంతులు ఆడి 114 పరుగులతో సెంచరీ చేయగా, ప్రిన్స్‌ 43 బంతులు ఆడి 61 పరుగులతో హాఫ్‌ సెంచరీ చేసి తొలి వికెట్‌కు రికార్డు స్థాయిలో 171 పరుగుల భాగస్వామ్యం నెలకొల్పి విజయానికి బాటలు వేశారు. చివరిలో సచిన్‌ జోషీ ఔట్‌ కాగా కెప్టెన్‌ అఖిల్‌ 25 పరుగులతో ఆడి గెలుపు లాంఛనాన్ని బౌండరీతో పూర్తి చేశాడు. కర్ణాటక బుల్డోజర్స్‌ జట్టు మొదట బ్యాటింగ్‌కు దిగి ఒక పరుగు వద్ద తొలి వికెట్‌ కోల్పోయింది.అనంతరం ధ్రువ్‌ శర్మ భారీ షాట్లతో తెలుగు వారియర్స్‌ బౌలర్లపై ఎదురుదాడికి దిగారు. కాగా 50 బంతుల్లో ధ్రువ్‌శర్మ 97 పరుగులతో అజేయంగా నిలిచి జట్టుకు భారీ స్కోరు అందించాడు. అతనితో పాటు కార్తీక్‌ 39 పరుగులు,ప్రదీప్‌ 17 పరుగులు చేయడంతో నిర్ణీత 20 ఓవర్లలో కర్ణాటక జట్టు 6 వికెట్లు కోల్పోఇయ 207 పరుగులు చేసింది. తెలుగు వారియర్స్‌ బౌలర్లలో నంద కిషోర్‌ 3 వికెట్లు,రఘు 2 వికెట్లు, సామ్రాట్‌ ఒక వికెట్‌ తీశారు.
మ్యాచ్‌ వీక్షించిన కెటిఆర్‌
సిసిఎల్‌ మ్యాచ్‌ను తెలంగాణ మంత్రి కెటిఆర్‌ వీక్షించారు. కాగా తెలుగు వారియర్స్‌ మెంటార్‌ వెంకటేష్‌, నాగార్జున, రానా, రెజీనా, ఆదా శర్మ, తాప్సి, రకుల్‌ ప్రీతిసింగ్‌ సందడి చేశారు.